सरकारले सेवा, विकास र सुशासनका क्षेत्रमा रेकर्ड बनाउने काम गर्छ : प्रधानमन्त्री 
प्रधानमन्त्री पुष्पकमल दाहालले विकास, सेवा र सुशासनको क्षेत्रमा सरकारले राम्रो काम गरिरहेको र आगामी वर्ष अझै राम्रो गर्ने दाबी गरेका छन् ।  माओ जयन्तीका अवसरमा माओवादी केन्द्रको पार्टी केन्द्रीय कार्यालय पेरिस डाँडामा आयोजित कार्यक्रममा मंगलबार प्रधानमन्त्री दाहालले सरकारले दोस्रो वर्षमा प्रवेश गर्दै गर्दा आफ्नो कार्यशैलीमा परिवर्तन गरेर अघि बढ्ने बताए । 
काठमाडौँ — प्रधानमन्त्री पुष्पकमल दाहालले विकास, सेवा र सुशासनको क्षेत्रमा सरकारले राम्रो काम गरिरहेको र आगामी वर्ष अझै राम्रो गर्ने दाबी गरेका छन् ।  माओ जयन्तीका अवसरमा माओवादी केन्द्रको पार्टी केन्द्रीय कार्यालय पेरिस डाँडामा आयोजित कार्यक्रममा मंगलबार प्रधानमन्त्री दाहालले सरकारले दोस्रो वर्षमा प्रवेश गर्दै गर्दा आफ्नो कार्यशैलीमा परिवर्तन गरेर अघि बढ्ने बताए । प्रधानमन्त्रीका हैसियतमा मंगलबार साँझ ५ बजे राष्ट्रका नाममा सम्बोधन गर्ने जानकारी दिँदै प्रधानमन्त्री दाहालले अब कस्ता कामहरूलाई प्राथमिकतामा राख्ने भन्ने विषय स्पष्ट रुपमा राख्ने बताए । सिंहदरबारमा मन्त्रालय र सचिवहरूका कामलाई आफैंले समीक्षा र छलफल गरिरहेको उनको भनाइ थियो । कामबाट परिणाम निकाल्नका लागि सरकार लागिरहेको उनको भनाइ थियो । 'पुस लागेपछि मैले आफ्नो कार्यशैलीलाई परिणाममुखि बनाउने, मन्त्रालय र कर्मचारीतन्त्रलाई युनिफाइड ढंगबाट नेतृत्व गरेको छु,' उनले भने, 'आज जनतालाई यो गर्छु र त्यो गर्छु होइन गर्न सुरु गरिसकेका कामबारे भन्छु र गर्ने लक्ष्यहरू भन्छु । केही त रेकर्ड बनेका छन्, केही रेकर्ड नबनेका होइनन् । मानिसहरूले गहिरो गरी हेर्नेहरूले त्यो महसुस गरेका छन् । अर्को वर्ष हामीले धेरै रेकर्ड बनाउनैपर्छ सेवा, विकास र सुशासनको क्षेत्रमा ।' सरकाले यी क्षेत्रमा नयाँ रेकर्ड बनाउने गरी काम गर्ने प्रधानमन्त्रीको भनाइ थियो । सामाजिक न्याय र समृद्धिका लागि सरकारले काम गरिरहेको प्रधानमन्त्रीको भनाइ थियो । उनले सरकारले पहिलो वर्षमा कायम गरेको परम्परालाई तोडेर दोस्रो वर्षमा अझै राम्रोसँग काम गर्ने बताए । माओवादी केन्द्रका अध्यक्षसमेत रहेका दाहालले संविधानले निर्दिष्ट गरेको समाजवादको आधार तयार गर्न माओवादीको नेतृत्व लागिरहेको बताए । उनले पार्टीको विचारलाई नयाँ विश्वअनुकूल परिमार्जन गर्नुपर्ने पनि बताए । पार्टीले विचार निर्माण र संश्लेषणको अभियानलाई अगाडि बढाउने पनि उनको भनाइ थियो । पार्टीका युवाहरूलाई अध्ययन, चिन्तन र विचार विकास तथा निर्माणमा लाग्न उनको आग्रह थियो । विगतमा युद्धकाल र शान्ति प्रक्रियामा योगदान गरेका कार्यकर्ता तथा नेताहरूलाई पार्टीलाई अगाडि बढाउन भूमिका दिने पनि उनले बताए ।